Câștigătorii la alegeri europarlamentare 2014, potrivit celor mai recente sondaje.

Socialiștii europeni rămân pe prima poziție în sondajele pentru alegeri europarlamentare 2014, cu 209 locuri prognozate pentru viitoarea legislatură, față de 202 pentru Popularii Europeni (PPE), arată cele mai noi predicții ale VoteWatch.eu, publicate de PollWatch2014.

Mișcarea de contestare a actualelor forțe care conduc instituțiile europene, la fel ca valul anti-european, rămân foarte puternice. Stânga radicală (Confederația Stângii Unite/Stânga Verde Nordică – GUE/EUL) a urcat în sondaje pe locul trei, cu 67 de locuri prognozate (de la 35 în actuala legislatură). Stânga radicală îi surclasează astfel pe liberalii din ALDE, care ar urma să obțină 61 de locuri, potrivit datelor transmise de VoteWatch ziarului gândul.

Sursa: PollWatch2014.eu/VoteWatch.eu

Conservatorii și Reformiștii Europeni (ECR) au 45 (de la 54) de locuri, potrivit sondajelor, urcând în fața Verzilor, care au previzionate 44 (de la 55) de locuri în viitoarea legislatură europeană. De asemenea, Europa Libertății și Democrației (EFD) ar urma să obțină 31 de locuri (față de 35 în prezent).

În fine, sondajele centralizate de VoteWatch sugerează că neafiliații vor avea 92 de locuri. Aici se va da marea luptă după alegeri, pentru că mulți dintre ei vor intra în unul din grupurile politice de mai sus. Popularii europeni, de exemplu, sunt acum în căutare de oameni, iar cei 92 vor fi principala țintă. Nu este exclus, însă, să racoleze eurodeputați și din alte grupuri europene, pentru că, spun experții, fiecare vot contează la aceste alegeri.

Sursa: PollWatch2014.eu/VoteWatch.eu

După ani de recesiune și politici de austeritate, Uniunea Europeană se radicalizează. Sudul, care dă vina pe Comisie pentru problemele economice și sociale, merge către extrema stângă. Centrul și nordul Uniunii își pun problemele pe seama imigranților și se duc în colțul ideologic opus, spre extrema dreaptă. Mai mult, în cel puțin două state membre, Grecia și Letonia, alegerile europene vor fi câștigate de comuniști, indicau și primele rezultate previzionate de VoteWatch pentru scrutinul UE din mai, prezentate de gândul în premieră europeană acum două săptămâni.

Parlamentul European are 751 de locuri, care sunt alocate țărilor membre în funcție de populație. În următoarea legislatură, România va pierde un loc, ca urmare a reconfigurării PE pentru a aloca poziții Croației, cel mai nou membru al Uniunii. Astfel, după alegerile din mai, vom avea 32 de eurodeputați.

Până în luna aprilie, VoteWatch va publica noi predicții la fiecare două săptămâni, pe baza sondajelor naționale și a unui model de predicție al London School of Economics. Ulterior, predicțiile vor fi actualizate săptămânal.

Pentru comentarii, mă găsiți pe Facebook – Alina Matiș și pe Twitter – @alinamatis